बापट गुरुजी ह्यांचा जन्म सन १९५३ मध्ये पुणे येथे झाला. त्यांच्या घरात अकरा पिढ्या यज्ञपरंपरा होती. त्यांचे वडील वेदाचार्य होते व त्यांना दीक्षित ही पदवी होती. वडिलांकडून बापट गुरुजींना यज्ञ परंपरेचा लाभ झाला. तसेच वेदांचे शास्त्रोक्त अध्ययनही प्राप्त झाले. 

=आध्यात्मिक ध्येयासक्ती आणि कार्य परिचय= 

सन १९८१ ते १९९३ अशी बारा वर्षे गुरुजींनी स्वामी विज्ञानानंद ह्यांच्या विज्ञानाधिष्ठित ज्ञानमार्गाचा अभ्यास केला. आधुनिक विज्ञान, शास्त्रज्ञांनी सप्रमाण सिद्ध केलेले शास्त्रीय शोध आणि प्राचीन ऋषीमुनी आणि तत्त्ववेत्त्यांनी मांडलेले भारतीय अध्यात्मज्ञान ह्यांची योग्य जुळवणूक केल्यास त्यातून मोठ्या प्रमाणावर सुयोग्य आणि अपेक्षित शक्तिनिर्मिती होऊ शकते, हे जाणवल्यानंतर त्यांनी स्वामी विज्ञानानंद तसेच परमहंस परिव्राजकाचार्य श्रीवासुदेवानंद सरस्वती स्वामी महाराज अर्थात टेंबे स्वामी महाराज ह्यांच्या प्रेरणेनुसार १९९४ साली जात, धर्म, पंथ, लिंग भेदरहित दरमहा एक अशी एकूण ७ वर्षे, अर्थात ८४ सामूहिक यज्ञांचा संकल्प केला आणि त्यानुसार सामुहिक यज्ञ साधना सुरू केली. त्याकरिता यज्ञातले मूळ तत्त्व अबाधित ठेवून, बदललेल्या समाजरचनेला अनुरूप आणि उचित अशी 'मंत्रशक्तीच्या सामर्थ्यासहित प्रकाशावर केलेली एकाग्रता’ ह्या साधनस्वरूपातील यज्ञसंकल्पना त्यांनी स्वीकारली आणि तिचा जनमानसात प्रचार केला. वैयक्तिक साधनेपेक्षा सामुदायिक साधनेवर त्यांचा भर होता. कुठलेही सत्कर्म समुदायाने एकत्र येऊन करावे, असे ते सांगत. राष्ट्र आणि सामाजिक बांधिलकीचा त्यांनी सातत्याने पुरस्कार केला. 

कोणत्याही व्यक्तीने, साधकाने वा भक्ताने आयुष्यातील अडचणींना निर्भीडपणे, निर्भयतेने सामोरे गेले पाहिजे, साधना ही प्रेमाने आणि ज्ञानपूर्वक असावी, भीतीने किंवा धाकाने नसावी ही समाजमनाचा वेध घेणारी सूक्ष्मतम जाणीव त्यांच्या विचारसरणीचा मुलभूत पाया होती. 

=यज्ञसाधना=
भारतीय संस्कृतीने जगाला दिलेल्या अनेक देणग्यांपैकी यज्ञसाधना ही एक प्रमुख देणगी आहे. मानवी जीवनाचा अविभाज्य भाग असलेला प्रकाश ही एक शक्ती आहे. सृष्टिनिर्मितीपासून अस्तित्वात असलेल्या ह्या प्रकाशशक्तीचे सामर्थ्य ओळखून प्राचीन ऋषीमुनींनी यज्ञसंस्था आकाराला आणली. ज्ञानगुरु स्वामी विज्ञानानंद आणि बापट गुरुजी ह्यांनी अंगीकारलेली यज्ञाची व्याख्या म्हणजे 'सद्हेतूने प्रज्वलित केलेला प्रकाश म्हणजे यज्ञ होय !' 

ह्या दृश्य विश्वातील सर्वात जास्त गती लाभलेल्या ह्या प्रकाशाशी मित्रत्वाचे नाते जोडून, यज्ञाच्या माध्यमातून समाजकल्याणाबरोबरच स्व’कल्याण साधण्यासंबंधीचे मार्गदर्शन गुरुजींकडून सातत्याने साधकांना लाभले. जात, धर्म, पंथ, लिंग अशा सर्व भेदांना बाजूला सारून, समूहाला एकत्र आणणाऱ्या यज्ञांचे महत्त्व तसेच त्या पाठीमागचा वैज्ञानिक आणि आध्यात्मिक दृष्टिकोन त्यांनी समाजाला समजावून सांगितला. 

यज्ञरहस्य पुस्तकाच्या सुरुवातीला छापलेल्या मनोगतात गुरुजी सांगतात की, 'विश्वाचे संचलन करणाऱ्या प्रकाशशक्तीचे साकार रूप म्हणजे अग्नी.हाच अग्नि जेव्हा उन्नतीच्या सद्हेतूने आणि मंत्रशक्तीच्या साहचर्याने प्रज्वलित केला जातो, तेव्हा तोच यज्ञ होतो.' मंत्र, तंत्र आणि यंत्र ह्यांचं प्रभावी एकत्रीकरण म्हणजे यज्ञ ! असे सांगत यज्ञप्रक्रियेतील वैज्ञानिक रहस्ये देखील त्यांनी विविध सिद्धांतान्द्वारे उलगडून दाखवले आहे.

'एकत्रित यज्ञसाधनेमध्ये निर्माण होणाऱ्या शक्तीची व्यक्तीसंख्येनुसार बेरीज न होता, तिचा गुणाकार होतो, म्हणून सामुहिक यज्ञसाधना महत्त्वाची आहे.मात्र तरीही वैयक्तिक साधना आणि सामुहिक साधना एकमेकांना पूरक असाव्यात, असा व्यापक आणि सर्वसमावेशक विचार बापट गुरुजी मांडतात. 

यज्ञाच्या संकल्पनेमध्ये ज्ञान, भक्ती आणि कर्म मार्गांची यथोचित जुळवणूक कशी साधता येईल, ह्याचा अभ्यास करून बापट गुरुजींनी यज्ञ कार्यक्रमाची रूपरेषा निश्चित केली. त्या रूपरेषेनुसार बदलापूर, (पूर्व) येथील गायत्री गार्डन परिसरात, आज त्यांच्या पश्चातही यज्ञसाधना सुरू असून साधक त्यात नियमित सहभागी होत असतात.

संकल्पित यज्ञांच्या परिपूर्तीदरम्यान प्राचीन भारतीय अध्यात्म व समाजधुरीणांनी अंगिकारलेल्या ह्या यज्ञसंस्थेचा प्रचार आणि प्रसार आजच्या आधुनिक काळात अधिक जोमाने होणे आवश्यक आहे, हे लक्षात घेऊन बापट गुरुजींनी त्यांच्या संकल्पाच्या पूर्ततेनंतरही साधकांना प्रत्येक महिन्याच्या दुसऱ्या रविवारी एक दिवसीय सामूहिक यज्ञ आयोजित करण्यासाठी प्रोत्साहित केले. २००३ सालापासून बदलापूर परिसरात हा यज्ञ नियमितपणे आयोजित केला जाऊ लागला. ‘आमंत्रण सर्वांना, आग्रह कोणालाही नाही’ अशा निःस्पृह आणि निरपेक्ष तत्त्वावर बापट गुरुजींच्या प्रेरणेने यज्ञप्रचार राबविताना आतापर्यंत कित्येक गायत्री यज्ञ, श्रीयज्ञ,रुद्र स्वाहाकार, शतचंडी स्वाहाकार, महिम्न स्वाहाकार, गणेशयज्ञ, विष्णुयज्ञ, आरोग्यरक्षा यज्ञ, वास्तूशमन यज्ञ, रामरक्षा यज्ञ, दत्त यज्ञ, हरिहर यज्ञ, पितृ शांती यज्ञ संपन्न झाले आहेत. 

जन्म, शिक्षण आणि आध्यात्मिक पार्श्वभूमी
ज्ञानोपासना - ग्रंथ परिचय
विविध तीर्थस्थळी जाऊन यज्ञसाधना
सामूहिक नर्मदा परिक्रमा